Komisijos sprendimas
2002 m. liepos 22 d.
iš dalies keičiantis Sprendimą 92/486/EEB, nustatantį ANIMO priimančiojo centro ir valstybių narių bendradarbiavimo formą
(pranešta dokumentu Nr. C(2002) 2735)
(tekstas svarbus EEE)
(2002/615/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl veterinarinių ir zootechninių patikrinimų Bendrijos vidaus prekyboje tam tikrais gyvais gyvūnais ir produktais, atliekamų siekiant sukurti vidaus rinką [1], su paskutiniais pakeitimais, padarytais Direktyva 92/118/EEB [2], ypač į jos 20 straipsnio 3 dalį,
kadangi:
(1) Įvairių Bendrijos tyrimų ir seminarų metu nurodyta, kad reikia pakeisti ANIMO tinklo struktūrą, kad galėtų būti įdiegta veterinarijos sistema, apimanti įvairias naudojamas kompiuterines taikomąsias programas.
(2) 1992 m. rugsėjo 25 d. Komisijos sprendimas 92/486/EEB, nustatantis ANIMO priimančiojo centro ir valstybių narių bendradarbiavimo formą [3], su paskutiniais pakeitimais, padarytais Sprendimu 2001/301/EB [4], turėtų būti atitinkamai iš dalies pakeistas, kad būtų galima užtikrinti ANIMO tinklo tęstinumą.
(3) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 92/486/EEB 2a straipsnyje pridedama 7 dalis:
"7. Nuo 2002 m. balandžio 1 d. iki 2003 m. kovo 31 d. 1 straipsnyje numatytos koordinuojančios institucijos užtikrina, kad šiame straipsnyje nurodytos sutartys būtų pratęstos vieneriems metams."
Šios straipsnio dalies atžvilgiu taikomi tokie privalomieji mokėjimai:
- 386 eurai už Sprendime 2002/459/EB [5] nurodytą kiekvieną ANIMO padalinį (centrinis padalinys, vietos padalinys, pasienio kontrolės postas).
2 straipsnis
Šis sprendimas taikomas nuo 2002 m. balandžio 1 d.
3 straipsnis
Šis sprendimas skirtas valstybėms narėms.
Priimta Briuselyje, 2002 m. liepos 22 d.